|  |
| --- |
|  |
| **Osnovna šola VODICE**  Ob šoli 2, Vodice |

**Pravila ravnanja v OŠ VODICE**

**ob ponovnem prihodu**

**učencev v šolo**

|  |
| --- |
| **Vodice, 15. 5. 2020** |

# 1. UVOD

Ta pravila in priporočila so sprejeta z namenom, da se opredelijo naloge, ukrepi in njihovo izvajanje v času ponovnega odprtja šole za učence 1. triade in za učence 9. razredov. Pravila je v sodelovanju z ravnateljem šole pripravila skupina zaposlenih za oblikovanje preventivnih ukrepov ob vrnitvi učencev v šolo.

Pravila in priporočila so povzetek navodil Ministrstva za izobraževanje, znanost in šport, higienskih priporočil Nacionalnega inštituta za javno zdravje in Zavoda za šolstvo RS. Pravila se bodo spreminjala le po potrebi, glede na dejansko situacijo, glede na državne ukrepe, glede na pravne akte, smernice, navodila, usmeritve pristojnih institucij in v odvisnosti od epidemiološke situacije v RS. Šola bo vse dopolnitve in spremembe objavljala na spletni strani šole.

# 2. PODLAGA ZA SPREJEM PRAVIL

## Pravna podlaga

Pravno podlago za sprejem pravil predstavljajo:

* Okvirni načrt sproščanja omejitvenih ukrepov, sklep Vlade RS, št. 18100-22/2020/1 z dne 29. 4. 2020,
* Sklep o izvedbi vzgojno-izobraževalnega dela v OŠ v šolskem letu 2019/2020,
* Sprememba Odloka o začasni prepovedi zbiranja ljudi v zavodih s področja VIZ ter univerzah in samostojnih visokošolskih zavodih, št. 6030-1/2020/33 z dne 11. 5. 2020.

## Druge podlage

Pravila so sprejeta tudi na podlagi spodnjih dokumentov:

* Okrožnica MIZŠ št. 6030-1/2020/31 z dne 8. 5. 2020,
* Higienska priporočila za izvajanje pouka v osnovni šoli (za učence prve triade in devetošolce) v času epidemije COVID-19 (NIJZ, 8. 5. 2020),
* Sklep RSK Ministrstva za zdravje, št. 10-1/2020 z dne 5. 5. 2020,
* Sklep RSK Ministrstva za zdravje – področje pediatrije, z dne 30. 4. 2020,
* Priporočila za prehod iz izobraževanja na daljavo v izobraževanje na šoli oziroma v oddelku za učence 1. triade v OŠ (ZRSŠ, št. 091-13/2020-1 z dne 8. 5. 2020).

# 3. DELEŽNIKI VIZ (vzgojno-izobraževalnega ) PROCESA

Organizacija dela od 18. 5. 2020 do zaključka šolskega leta zajema vse deležnike VIZ procesa: učence, učitelje, druge strokovne delavce, druge zaposlene v šoli, starše, tretje osebe, ki so v stiku s šolo (dobavitelji itn.).

# 4. IZVAJANJE VIZ DELA

## Izvajanje VIZ dela v prostorih OŠ VODICE.

Od predvidoma 18. 5. 2020 (datum se lahko spremeni v odvisnosti od določb sklepa iz točke 2.1. teh pravil) se VIZ delo za učence 1., 2. in 3. razreda izvaja v prostorih OŠ Vodice in prostorih PŠ Utik. Od predvidoma 25. 5. 2020 (datum se lahko spremeni v odvisnosti od določb sklepa iz točke 2.1. teh pravil) se VIZ delo za učence 9. razreda izvaja v prostorih OŠ Vodice. Predvidoma od 25. 5. 2020 dalje se lahko izvaja dopolnilni pouk in druge oblike individualne in skupinske pomoči za učence od 4. – 8. razreda, ki imajo učne težave in težko dosegajo standarde znanja.

Učenci navedenih razredov se ob predvidenih datumih vračajo v VIZ proces, ki bo potekal v prostorih OŠ Vodice in PŠ Utik. Navodila za PŠ Utik bodo objavljena v samostojnem dokumentu.

## 4.2. Izvajanje VIZ dela na daljavo

Za učence od 4. – 8. razreda tudi od (predvidoma) 18. 5. 2020 bo VIZ delo še naprej potekalo na daljavo (z izjemami dopolnilnega pouka, drugih oblik individualne pomoči za posameznike, kot je opredeljeno v točki 4.1. teh pravil).

## 4.3. Izvajanje VIZ dela za učence z zdravstvenimi omejitvami

VIZ delo za učence 1., 2., 3. in 9. razreda, ki pouka v šolskih prostorih ne morejo obiskovati zaradi zdravstvenih omejitev, se nadaljuje v obliki izobraževanja na daljavo. Starši morajo o tem obvestiti razrednika do začetka pouka.

## 4.4. Izvajanje VIZ dela za zaposlene z zdravstvenimi omejitvami

VIZ delo za zaposlene, ki podajo izjavo, da so v rizični skupini (Opredelitev zdravstvenih omejitev za pedagoške delavce, Ministrstvo za zdravje, 5. 5. 2020), se organizira skladno s potrebami delovnega procesa in skladno z veljavno zakonodajo s področja delovnih razmerij. Delavec mora pravočasno o tem obvestiti ravnatelja in predložiti ustrezno potrdilo zdravnika specialista oz. osebnega zdravnika.

## 4.5. Pridobivanje podatkov za izvedbo VIZ dela

Razredniki OŠ Vodice morajo pred prvim dnem pouka od staršev učencev pridobiti pisne izjave o zdravstvenem stanju posameznega otroka in podatke o številu otrok, ki se bodo v navedenem času vključili v pouk, jutranje varstvo in podaljšano bivanje. Sporočijo naj tudi, če bo otrok potreboval šolski prevoz. Starši, katerih otroci se VIZ dela v prostorih šole ne bodo udeležili, čeprav sodijo v kategorijo učencev iz točke 4.1. teh pravil, morajo razrednikom predložiti izjave, s katerimi izjavljajo, da obstajajo utemeljeni zdravstveni razlogi pri učencih ali njihovih družinskih članih, ki pomenijo rizično stanje in pri katerih bi obstoj v izjavi navedenih okoliščin pomenil, da je preveč rizično, da se otroci udeležijo VIZ dela v prostorih šole.

Razredniki naj starše otrok 1. triade 11. 5. 2020 pozovejo k oddaji izjav iz te točke po Lo.Polisovih sporočilih in preko elektronske pošte. Podatki bodo osnova za organizacijo jutranjega varstva in podaljšanega bivanja učencev.

# 5. OBSEG VIZ DELA

V času veljavnosti teh pravil se VIZ delo v prostorih OŠ Vodice izvaja po obveznem in razširjenem programu. Določene aktivnosti, ki se v prostorih OŠ Vodice ne izvajajo, se nadalje izvajajo v procesu dela na daljavo. To velja za učence od 4. – 8. razreda. Izvajata se jutranje varstvo in podaljšano bivanje v enakem časovnem razporedu kot v običajnih okoliščinah.

Poskrbljeno bo tudi za prehrano, zajtrk (prvošolci po prijavah), malico in kosilo.

Dejavnosti, kot so govorilne ure, sestanki aktivov, pedagoške konference, ocenjevalne konference in drugi sestanki (svet staršev ali svet zavoda), se bodo ob nespremenjenih razmerah izvajale na daljavo z uporabo informacijske tehnologije ali po elektronski pošti.

Starši lahko informacije od razrednikov in drugih učiteljev pridobivajo tako znotraj aplikacije Lo.Polis kot po elektronski pošti.

Informacije za bodoče prvošolce bomo poslali staršem po elektronski pošti, sestanek pa izvedli v mesecu avgustu, če bodo razmere to dopuščale.

Zaključek šolskega leta za devetošolce in ostale učence bomo izvedli ob upoštevanju priporočil pristojnega ministrstva in Zavoda RS za šolstvo ter priporočil NIJZ .

# 6. OSEBNA VAROVALNA OPREMA

Učitelji in vsi drugi zaposleni v šoli nosijo zaščitne maske ves čas, ko so v prostorih šole, tudi med poučevanjem znotraj matične učilnice.

Učenci 1., 2. in 3. razreda zaščitnih mask ne nosijo.

Učenci 9. razreda nosijo zaščitne maske ali drugo obliko zaščite ustnega in nosnega predela (šal, ruta, podobna oblika zaščite) izven matične učilnice učne skupine.

Zaščitne maske za učence 9. razreda zagotovi šola.

Vsi zaposleni in učenci 9. razreda se seznanijo z načinom pravilne namestitve, uporabe in odstranitve zaščitne maske z infografiko, nameščeno v učilnicah, na hodnikih, v skupnih prostorih.

# 7. OBLIKOVANJE IN RAZPORED UČNIH SKUPIN

V prvi triadi in v 9. razredu so skupine oblikovane tako, da v nobeni ni več kot 15 učencev.

Učenci so ves čas trajanja pouka v isti učilnici – to je za posamezno skupino matična učilnica. V učilnici so sedeži ustrezno označeni. Med posameznimi učenci je zagotovljena razdalja 1,5 – 2,0 metra. Na prazne stole se učenci ne smejo usedati.

V 9. razredu so učenci razdeljeni po obstoječih heterogenih skupinah.

Razredniki 1., 2. in 3. razredov pripravijo razdelitev učencev v ustrezne skupine. Do začetka pouka (ponedeljek, 18. 5. 2020) obvestijo starše, v kateri matični učilnici je njihov otrok in katera je njihova učiteljica. Starše zaprosijo, da informacijo predajo otroku. To storijo z obvestilom v Lo.Polisu ali po e-pošti.

Razredniki učencev 9. razredov prav tako do ponedeljka, 25. 5. 2020, obvestijo starše o načinu izvajanja pouka, o skupinah, matičnih učilnicah učencev in ostale podrobnosti.

# Učenci 9. razredov bodo razporejeni v 4 heterogene skupine. Dve skupini bosta v avli 0, dve skupini pa v avli 1. Učenci bodo ves čas v isti matični učilnici, učitelji pa se bodo menjali po učilnicah.

Za učence bo organizirano jutranje varstvo po predhodnih prijavah, ravno tako tudi oddelki OPB. Narejen bo razpored glede na število prijav. Urnik se bo prilagodil odhodu učencev domov. OPB se bo izvajal vsak dan od 12.10 ali od 13.00 dalje, glede na urnike razredov. Končal se bo ob 16.30 oziroma dokler bodo učenci. V primeru, da ostane po 16. uri manj kot deset učencev, se lahko združijo v glasbeni učilnici ob upoštevanju vseh ukrepov in priporočil.

Pouku bo prilagojen tudi vozni red šolskega avtobusa. Avtobusi bodo vozili tako, kot so vozili pred zaprtjem šol. Učenci morajo dosledno upoštevati navodila, ki so nalepljena ob vstopu v avtobus. Starši in učenci bodo navodila dobili po e-pošti.

# 8. UKREPI V ČASU PONOVNEGA IZVAJANJA POUKA

## 8.1. Vstop v šolo

Učenci iste učne skupine se lahko zbirajo pred vhodom v šolo, ki je vnaprej določen, ob upoštevanju varnostne razdalje.

Vstop v šolo bo potekal pri naslednjih vhodih:

* vhod prvošolcev – učenci 1.razredov,
* stranski vhod sever (parkirišče) – učenci 2.razredov,
* stranski vhod (jug – pri vrtcu) – učenci 3.razredov,
* glavni vhod – devetošolci.

V šolo vstopajo samo učenci in zaposleni. Starši pospremijo otroka do vhodnih vrat. Tu ga sprejme dežurni zaposleni šole. Ob vstopu v šolo si razkuži roke in odide do garderobe. Na hodniku pred garderobo morajo učenci upoštevati varnostno razdaljo.

Nato odidejo do matične učilnice oziroma v učilnico JV.

Vstop v šolo je dovoljen izključno učencem in zaposlenim šole.

Druge osebe lahko vstopajo v šolo izključno po predhodni najavi in ob uporabi zaščitne maske, ki so si jo dolžni priskrbeti sami.

Ob vstopu v šolo se vstopajoči odrasli razkužijo z razkužilom, ki je na voljo na mizi dežurnega učenca pri glavnem vhodu.

Miza z razkužilom bo postavljena tudi na hodniku med obema stranskima vhodoma.

Zaposleni vstopajo v šolo in iz nje skozi stranski ali glavni vhod. Ob vstopu si razkužijo roke z razkužilom, ki je tam na voljo. Ob vstopu v šolske prostore morajo vsi zaposleni nositi zaščitne maske. Začetne količine zaščitne opreme za zaposlene priskrbi lokalna civilna zaščita.

## 8.2. Gibanje po šoli

Učenci se po šoli gibajo v označenih smereh in skladno s talnimi, stenskimi in drugimi označbami, ki predpisujejo smer gibanja in medosebno razdaljo. Ta določba velja smiselno za razrede, hodnike in druge prostore šole.

Učenci ne prehajajo iz ene v drugo učilnico. Skupine se ne mešajo in ne družijo med seboj.

Učenci posamične matične učilnice uporabljajo izključno vnaprej določene toaletne prostore – tiste, ki so matični učilnici najbližje.

## 

## 8.3. Zračenje učilnic

Vrata učilnice so odprta do začetka pouka, da je dotikov kljuke s strani vstopajočih čim manj. Pred začetkom pouka učitelj zapre vrata, kljuko pa na obeh straneh obriše s papirnato brisačko, prepojeno z razkužilom.

Učitelj, ki je zadolžen za posamično učno skupino in s tem za posamično matično učilnico, deset minut pred pričetkom pouka temeljito prezrači učilnico.

Za zračenje prostorov poskrbi učitelj tudi med vsakim odmorom.

## 8.4. Preventivni ukrepi v učilnicah

V učilnicah so:

* umivalniki s tekočo vodo,
* podajalniki papirnatih brisač,
* koši za smeti,
* razkužilo z najmanj 70% etanola (koncentracija 70 – 80%) za roke,
* razkužilo za razkuževanje trdih površin.

Učenci v učilnicah sedijo na določenih mestih, razpored pripravi razrednik. Med seboj se na stolih ne izmenjujejo. Sedežni red se mora ohranjati ves čas trajanja ukrepov, učitelji učencev ne presedajo. Pri morebitnih stikih dosledno upoštevajo medsebojno razdaljo 1,5 – 2,0 m. Poleg tega jih učitelj opozarja na ustrezno medsebojno razdaljo.

.

Pouk v računalniški učilnici se ne izvaja. Pri predmetih naravoslovja, kemije, biologije in fizike učitelji ne izvajajo poskusov.

Računalnik v posamezni učilnici lahko uporablja izključno učitelj.

Učenci si med seboj ne izmenjujejo šolskih potrebščin.

Učence mora učitelj dosledno spodbujati k rednemu in pravilnemu umivanju rok. Učence prve triade dodatno usmerja učitelj.

Učenci prve triade domov ne nosijo šolskih potrebščin. Prvi dan ponovnega pouka prinesejo vse šolske potrebščine v šolo, nato ostanejo v šoli do konca šolskega leta. Učitelji organizirajo pouk tako, da učenci prve triade nimajo domačih nalog niti domačih zadolžitev, saj bi v tem primeru potrebovali zvezke, delovne zvezke, svinčnike idr., ki pa jih morajo zaradi zmanjšanja možnosti prenosa okužbe pustiti v svojem predalu v šoli. Prvi dan prazno torbo odnesejo domov, kjer jo starši razkužijo.

Učenci devetih razredov šolske potrebščine nosijo s seboj in vsak dan poskrbijo, da jih ustrezno razkužijo oz. doma odlagajo na le eno točno določeno mesto, ki ni v stiku z drugimi domačimi potrebščinami in predmeti.

Ko je možno – po presoji učitelja – naj pouk prve triade poteka na prostem, v neposredni okolici šole.

Starše se zaprosi, da imajo učenci s seboj naslednje dodatne potrebščine:

* dodatna oblačila (ker se učilnice veliko zračijo),
* plastični bidon ali plastenko z vodo za pitje (pitniki za vodo in drugo pijačo ne bodo na voljo),
* majhen nahrbtnik za vsakodnevno rabo in prenašanje bidona.

Tudi pri pouku na prostem mora učitelj zagotoviti medosebno razdaljo vsaj 1,5 – 2,0 m. Uporaba igral na otroškem igrišču je prepovedana.

## 8.5. Odmori in šolska prehrana

Med odmori učenci ostajajo v matični učilnici. Enako velja za odmor, ko poteka šolska malica. Učenci učilnic med odmori ne zapuščajo, razen za odhod na stranišče – posamezno in izmenjaje (v dogovoru z učiteljem v razredu). Tudi na hodnikih pred toaletnimi prostori so učenci dolžni upoštevati medsebojno razdaljo. Okna v toaletnih prostorih morajo biti ves čas odprta, da se prostori ustrezno zračijo.

Malica je pripravljena čim bolj porcijsko in primerno zaščitena.

Učenci malicajo izključno v svoji matični učilnici.

Hrano pri malici razdeli učitelj. Pred tem mora poskrbeti za higieno rok.

Dežurstvo učencev je v času teh ukrepov ukinjeno, zato malico pred matične učilnice 1. triade pred pričetkom odmora za malico prinese kuhinjsko osebje ali druga dežurna oseba.

Pred pričetkom malice učenci svojo mizo obrišejo s papirnato brisačko in razkužilom. Nato naredijo pogrinjek iz papirnate brisačke. Pri tem pomaga učitelj v razredu. Pred zaužitjem si učenci temeljito umijejo roke z vodo in milom. Po zaužitju ostanke odvržejo v zato namenjene koše – ločevanje odpadkov: papir, plastika, itd. Nato obrišejo svojo mizo s papirnato brisačko in razkužilom. Temu sledi temeljito umivanje rok z vodo in milom.

V prvi triadi pri čiščenju in razkuževanju miz pomaga učitelj. V 9. razredu to opravijo učenci sami.

Ostanke hrane in embalažo ter morebitno posodo (vrč, skodelica) odnese izpred matične učilnice po koncu odmora kuhinjsko osebje ali druga oseba po dogovoru.

## 8.6. Šolska kuhinja in jedilnica

V času izvajanja pouka po teh pravilih bo šola organizirala:

* zajtrk,
* dopoldansko in popoldansko malico,
* kosilo.

Zaposleni v kuhinji morajo obvezno nositi zaščitno masko ves čas, ko so v kuhinji. Delovna oblačila so dolžni zamenjati vsak dan, oprati jih je potrebno vsaj pri 60°C.

Zaposleni v kuhinji si morajo redno umivati roke.

Obvezno je redno čiščenje in po potrebi razkuževanje površin in pultov.

Medosebna razdalja med zaposlenimi je 1,5 – 2,0 m.

V jedilnici se postreže izključno kosilo. Ob prihodu v učilnico si učenci umijejo roke, enako ob odhodu iz nje. V jedilnici je lahko maksimalno toliko učencev, da je zagotovljena medosebna razdalja 1,5 – 2,0 m. Za to so odgovorni dežurni učitelji, ki ne smejo spustiti v jedilnico učencev, dokler se mesto ne sprosti. V jedilnici je le toliko stolov, kot jih lahko učenci uporabljajo.

Med izmenjavo učencev v učilnici je potrebno jedilnico temeljito prezračiti, mize, stole in pladnje pa razkužiti.

Kuhinjsko osebje pladnje razkužuje najmanj 2x dnevno oziroma po potrebi, v odvisnosti od rabe, tudi večkrat.

Šola naredi nov razpored uporabe šolske jedilnice glede na število učencev, ki kosijo v šoli.

Z razporedom seznani učence.

Pri gibanju po jedilnici se morajo učenci držati talnih označb za medsebojno razdaljo.

## 

## 8.7. Pisna gradiva in knjižnica

V času veljave teh ukrepov je šolska knjižnica za učence zaprta. Izposoja ni možna. Če ima kateri od učencev knjige, ki jih mora vrniti, jih izroči razredniku. Ta jih označi z listkom, na katerem je ime in priimek ter razred posameznega učenca in jih enkratno, do 31. 5. 2020, vrne v knjižnico za celo skupino učencev, za katero je zadolžen. Učitelj na to vračilo knjig učence posebej opomni v prvih dneh ponovnega izvajanja pouka.

Vračanje ostalega gradiva in učbenikov bo potekalo po pripravljenem razporedu in v skladu z dogovorjenimi pravili. Pravila vračanja bo pripravila knjižničarka in bodo objavljena na spletni strani.

V kolikor je neobhodno potrebno, da se za izvajanje pouka uporablja tiskano gradivo, npr. učni listi, le-te deli učitelj s poprej razkuženimi rokami. V kolikor bi učitelj pregledoval ali ocenjeval pisne izdelke, mora le-te minimalno 1 dan hraniti v varnem prostoru, preden jih vrne učencem – razlog za to so znanstvena dognanja iz laboratorijskih raziskav, v katerih so dokazovali čas preživetja virusa SARS-CoV-2.

Učitelji se morajo izogibati dejavnostim, pri katerih bi uporabljali od zunaj prinesen material, npr. kartonske škatle, les, tekstil ipd., saj virus preživi različen čas na različnih površinah in se je treba temu izogniti.

Znani so naslednji podatki:

časopis, tekstil….3 ure,

karton….24 ur,

denar, steklo, gladke površine….4 dni,

plastika jeklo…7 dni.

## 8.8. Odhod domov

Učenci odhajajo domov posamično oziroma tako, da ohranjajo medsebojno razdaljo 1,5 – 2,0 m. Ob odhodu k garderobnimi omaricami ter ob izhodu iz šole se učenci držijo že znanih ukrepov (razkuževanje rok).

Po pouku počakajo starši svoje otroke zunaj pred dogovorjenimi izhodi.

Starši učencev, ki so v podaljšanem bivanju, svoje otroke ob prej individualno dogovorjeni uri med staršem in učiteljem v podaljšanem bivanju, počakajo pred šolo (pri izhodih). Tudi tukaj je potrebno upoštevati varnostno razdaljo.

## 8.9. Čiščenje prostorov

Šola zagotavlja, da so šolski prostori temeljito očiščeni z običajnimi sredstvi, ki jih sicer uporablja za čiščenje, dan pred ponovnim pričetkom pouka.

Nadalje šola zagotavlja, da tekom trajanja pouka poteka redno čiščenje in razkuževanje površin. Po končanem pouka čistilke izvedejo temeljito čiščenje vseh prostorov v stalni uporabi z razkuževanjem miz, stolov, kljuk, ograj, držal in drugih površin, ki se jih učenci in zaposleni dotikajo. Površine, ki se jih dotikamo pogosteje, kot npr. kljuk, ograj, držal, stikal ipd., čistilke razkužujejo večkrat dnevno. V prostorih, ki niso v stalni uporabi, se razkuževanje tovrstnih površin opravi enkrat dnevno, ob koncu pouka.

Čistilke redno praznijo koše za smeti.

Čistilke imajo zagotovljeno zadostno količino ustreznih razkužil in osebne varovalne opreme.

## 8.10. Drugi ukrepi

Šola je v dneh pred ponovnim pričetkom pouka poskrbela za  intenzivno izpiranje  in pregrevanje vode iz vodovodnega omrežja. Poleg tega bo šola tudi v naslednjih tednih izvajala redna preventivna izpiranja vodovodnega omrežja. Prav tako hišnik poskrbi za redno čiščenje mrežic in drugih nastavkov vseh pip in jih očisti vodnega kamna in drugih oblog.

## 8.11. Zaposleni

Za zaposlene velja smiselno enako pravilo – upoštevanje medsebojne razdalje 1,5 – 2,0m; v zbornici mora imeti zaposleni na vsaki strani en stol prost; v zbornici je hkrati lahko le toliko zaposlenih, da lahko ohranjajo predpisano razdaljo.

Tudi v drugih prostorih (sanitarije, hodniki, skupni prostori) zaposleni spoštujejo socialno distanco.

Zaposleni ne sestankujejo v živo, svoje medsebojne dogovore sklenejo po telefonu, elektronski pošti, videokonferenci, z uporabo Lo.Polisa ali Microsoft Teamsa.

# 9. UKREPI V PRIMERU POJAVA OBOLENJA S SIMPTOMI COVID-19

V kolikor zboli učenec, ga učitelj napoti k svetovalni delavki, ki o tem obvesti starše. Starši prevzamejo otroka na mestu, o katerem se predhodno dogovorijo s svetovalno delavko. Učenec počaka na hodniku pred njeno pisarno. V primeru njene odsotnosti obvesti starše pomočnica ravnateljice.

Starši so dolžni obvestiti ravnatelja šole v roku 24-ih ur (telefonsko, po elektronski pošti, preko Lo.Polisa), v kolikor se izkaže, da je učenec okužen s Covid-19. Ravnatelj je dolžan v najkrajšem možnem času o tem obvestiti NIJZ. Le-ta sproži epidemiološko preiskavo, s katero se poišče izvor kužnosti ter poišče in obvesti vse možne kontakte okuženega učenca. NIJZ posreduje seznam kontaktov pristojni službi Ministrstva za zdravje, ki izda odločbe o karanteni.

Pričetek kužnosti je 2 dni pred pojavom bolezni. NIJZ svetuje kontaktom, da v inkubacijski dobi spremljajo svoje zdravstveno stanje.

V kolikor zboli učitelj, se umakne z delovnega mesta in pokliče izbranega zdravnika. V primeru, da je okužen s Covid-19, o tem v roku 24-ih ur obvesti ravnatelja šole (telefonsko, po elektronski pošti, preko Lo.Polisa). Ravnatelj je dolžan v najkrajšem možnem času obvestiti NIJZ, ki prične z enakim postopkom, kot je opisano zgoraj.

V primeru pojava okužbe šola zagotovi temeljito zračenje, čiščenje in razkuževanje celotne šolske stavbe.

*Osnovne informacije o COVID-19: Okužba z virusom SARS-CoV-2 lahko povzroči koronavirusno bolezen 2019 oz. COVID-19. Inkubacijska doba (čas med okužbo in pojavom bolezni) je lahko do 14 dni, povprečno približno 6 dni. Bolezen se najpogosteje kaže z znaki/simptomi okužbe dihal, to je s slabim počutjem, utrujenostjo, nahodom, vročino, kašljem in pri težjih oblikah z občutkom pomanjkanja zraka. Pri približno 80% okuženih bolezen poteka v lažji obliki. Pri otrocih je potek bolezni praviloma lažji, tveganje za težek potek in zaplete pa se poveča pri starejših (zlasti starejših od 60 let) in osebah s pridruženimi boleznimi, kot so srčno-žilne bolezni, bolezni pljuč, jeter, ledvic, sladkorna bolezen, imunske pomanjkljivosti ipd. Za težji potek bolezni je značilna pljučnica. Za potrditev ali izključitev okužbe s SARS-CoV-2 je potrebno mikrobiološko testiranje. Okužba s SARS-CoV-2 se med ljudmi prenaša kapljično, z izločki dihal. Za prenos je potreben tesnejši stik z bolnikom (razdalja do bolnika manj kot 1,5 m). Okužba je možna tudi ob stiku s površinami, onesnaženimi z izločki dihal. Za preprečevanje okužbe je tako najpomembnejša dosledna higiena rok in kašlja. Podrobna navodila za preprečevanje okužbe in več informacij na spletni strani Nacionalnega inštituta za javno zdravje:* [*https://www.nijz.si/sl/koronavirus-2019-ncov*](https://www.nijz.si/sl/koronavirus-2019-ncov)*.*

*Vir: NIJZ*

# 10. SPREJEM, UPORABA, VELJAVNOST

Ta pravila, ki veljajo za učence in zaposlene na OŠ Vodice, je pripravila in sooblikovala skupina zaposlenih za oblikovanje preventivnih ukrepov ob vrnitvi učencev v šolo v sodelovanju z ravnateljem.

Pravila je sprejel in potrdil ravnatelj in začnejo veljati prvi dan prihoda učencev v šolo.

Veljajo in uporabljajo se do preklica oziroma do razveljavitve aktov, na katerih temeljijo ta pravila.

Posamezne spremembe veljajo z dnem, ko so objavljene na spletni strani šole, bodisi v sklopu popravljenih pravil bodisi posamezno.

V času uporabe teh pravil se zaradi prilagoditev okoliščinam, nastalim zaradi višje sile, lahko začasno smiselno spremenijo Pravila hišnega reda, katerih sprejem in sprememba je v pristojnosti ravnatelja šole.

Pripravila: Sprejel in potrdil:

Cilka Marenče, koordinatorka skupine Jure Grilc, ravnatelj

Vodice, 15. 5. 2020 ŽIG